Danskir dagar verða um helgina í Stykkishólmi og má segja að þeir séu nú þegar hafnir . Heimamenn skreyta í dag bæinn sinn með jólaljósum , blöðrum , fánum og öllu því sem þeir telja að auki vinningslíkur þeirra hverfis í hinni alræmdu Hverfagrillkeppni . Í henni eru það s-in fjögur sem skipta máli : skraut , söngur , stemmning og seðlar / mútur . Á morgun má búast við að gestir streymi í bæinn og þá geta þeir skellt sér í siglingu með Sæferðum fram að grillveislunum , sem haldnar eru í öllum hverfum bæjarins . Í hverfagrillveislunum gægjast gamlir gullbarkar og gítarfingur fram á sjónarsviðið og láta ljós sitt skína . Þeir hörðustu skella sér svo í bæinn á dansleik eða veitingahús . Á Dönskum dögum er laugardagurinn hápunktur dagskráarinnar . Strax kl. 10 um morguninn hefst gamanið hjá Grunnskólanum við Borgarbraut . Þar fer fram Skólahreysti í boði Orkunnar , á spánýjum hreystivelli sem fyrirtækið gaf Stykkishólmsbúum í sumar . Á sama tíma geta yngstu börnin farið í leiki á íþróttavellinum með starfsfólki líkamsræktarstöðvarinnar Átak . Að lokinni hreystikeppninni ( kl. 13:00 ) er marserað í skrúðgöngu frá Grunnskólanum að Tívolí svæðinu , sem staðsett er í Plássinu niður við höfn . Þar tekur glæsileg dagskrá við , þar sem helst ber að nefna : Björgin Franz , Dýrin í Hálsaskógi í boði Bónus , Tívolítæki , Veltibíll Sjóvá , Kassaklifur Berserkja , Slökkvibolti með brunaslöngum , Markaðstjöld , Ljósmyndasýning , Legokeppni , Sultu / marmelaðikeppni , Atriði úr söngleiknum Frelsi , Skotkeppni úrvalsdeildarliðs Snæfells , litbolti og Þorrablót í Hólminum svo fátt eitt sé nefnt . Um kvöldið er svo hið margrómaða bryggjuball , þar sem fram koma Hið konunglega Jazzband og hljómsveitirnar Lifun og Stuðbandið . Á miðnætti býður Orkuveita Reykjavíkur upp á flugeldasýningu þar sem skotið er upp frá Súgandisey . Að lokinni flugeldasýningu eru markaðstjöld áfram opin á hátíðarsvæði og hljómsveitin Stuðbandið mun bera nafn með rentu og halda uppi stuði fram á rauða nótt . Veitingastaðir eru einnig opnir og lofa stemmningu á danska vísu . Sunnudagur er afslöppunardagur . Hólmarar klæða sig upp og tala einungis dönsku á sunnudögum , eða allavega segir sagan svo . Þeir sem vilja afþreyingu geta tekið þátt í golfmóti , skoðað Vatnasafnið , farið dansk / íslenska messu , hlustað á kvartettinn Blaut í gegn eða bara sleikt sólina á bakkanum í hinni glæsilegu Sundlaug sem Stykkishólmur hefur upp á að bjóða . Á Dönskum dögum verða þrjú tjaldsvæði . Tjaldsvæði 1 og 2 eru staðsett hjá klúbbhúsi golfklúbbsins Mostra , og tjaldsvæði 3 verður á svæði sem kallast Vík . Börn undir 18 ára aldri þurfa að vera í fylgd forráðamanna á tjaldsvæðunum . Mikill öryggisviðbúnaður verður viðhafður . Lögregla , björgunarsveit , slökkvilið , sjúkrahús , vaktþjónusta og aðstandendur hátíðarinnar eru öll tengd inn á sama samskiptakerfi sem ætlað er að tryggja öryggi þeirra sem hátíðina sækja . Lögreglan verður með fíkniefnaleitarhund á svæðinu . Einnig mun lögreglan hella niður áfengi hjá unglingum ef til þeirra sést með slíkt á hátíðarsvæðinu .